钦定古今图书集成/理学汇编/学行典/第258卷 > 老莱子
## 钦定古今图书集成/理学汇编/学行典/第258卷 > 老莱子

按《高士传》，老莱子者，楚人也，当时世乱，逃世耕于蒙
山之阳，莞葭为墙，蓬蒿为室，枝木为床，蓍艾为席，饮
水食菽，垦山播种。“人或言于楚王，王于是驾至莱子
之门，莱子方织畚，王曰：‘守国之政孤，愿烦先生’。老莱
子曰：‘诺’。王去，其妻樵还曰：‘子许之乎’？老莱子曰：‘然’。妻
曰：‘妾闻之：可食以酒肉者，可随而鞭棰；可拟以官禄’”
者，可随而𫓧钺。妾不能为人所制者。妻投其畚而去。
老莱子亦随其妻至于江南而止，曰：“鸟兽之毛可绩
而衣，其遗粒足食也。”仲尼尝闻其论，而蹙然改容焉。
著书十五篇，言道家之用，人莫知其所终也。

按《庄子外物篇》：老莱子之弟子出薪遇仲尼，反以告
曰：“有人于彼，修上而趋下，末偻而后耳，视若营四海，
不知其谁氏之子？”老莱子曰：“是丘也。”召而来。仲尼至
曰：“丘去女躬，矜与女容，知斯为君子矣。”仲尼揖而退，
蹙然改容而问曰：“业可得进乎？”老莱子曰：“夫不忍一
世之伤而骜万世之患，抑固窭邪？亡其略弗及邪？惠”
以欢为骜，终身之丑，中民之行进焉耳。相引以名，相
结以隐，与其誉尧而非桀，不如两忘而闭其所誉。反
无非伤也，动无非邪也。圣人踌躇以兴事，以每成功，
柰何哉？其载焉终矜尔。